Marikäbi

**Marikäbi** ehk **kadakamari** on mitut liiki kadaka emane seemnekäbi. Botaanilises mõttes on tegu eriliste lihakate käbidega, millel puudub tüüpiline kuiv soomuskate ja mille lihakad soomused on omavahel kokku kasvanud. Välimuselt meenutavad need tõepoolest marju. 

Kadakamarjad on ühed vähestest vürtsidest, mis on saadud okaspuudelt. 

## Kirjeldus

Erinevalt tüüpilise männikäbi eraldunud ja puitunud soomustest jäävad kadakamarjas olevad soomused lihajaks ning ühinevad seemneid ümbritsevaks ühtseks kattekihiks. Hariliku kadaka marjade läbimõõt varieerub vahemikus 4–12 mm. Marjad on noorelt rohelised ja enamikul liikidel küpselt lillakasmustad. Küpsemine kestab olenevalt liigist 8–10 kuud kuni 24 kuud. Küpseid tumedaid marju kasutatakse tavaliselt kulinaarias, toorete marjadega maitsestatakse džinni.

## Keemiline koostis
Kadakamarjad sisaldavad fütokemikaale, sealhulgas eeterlikku õli (umbes 2%), flavonoidi juniperiini, vaiku (umbes 10%), valke ning äädik-, õun- ja sipelghapet. Marjade ekstraktidest on eraldatud rasvhappeid, terpeene, aromaatseid ühendeid ja süsivesinikke, nagu pineeni, sabineeni, terpinen-4-ooli, limoneeni ja mürtseeni.

## Mürgisus
Kuigi kadakamarjad klassifitseeritakse Ameerika Ühendriikides üldiselt ohututeks, võib nende tarvitamisel tekkida mitmeid kõrvaltoimeid, mida pole kliinilistes uuringutes põhjalikult testitud. Peamiselt raseduse katkemise riski suurenemise tõttu võib kadakamarjade tarvitamine ka väikestes annustes avaldada soovimatut toimet rasedatele ja imetavatele naistele. Lisaks ei soovitata kadakamarju tarvitada diabeetikutel ega hiljuti opereeritutel, sest raskematel juhtudel võivad need põhjustada veritsushäireid. Traditsioonilises meditsiinis arvati, et kadakamarjadest on kasu naiste rasestumise vältimisel.

Võimalikud on allergilised reaktsioonid. Suures koguses kadakamarjade tarbimine võib põhjustada katarsist, krampe või kahjustada neerufunktsiooni. Mõne liigi, näiteks *J. sabina* marjad on mürgised.

## Kasutusalad

Mõne kadakaliigi marju peetakse söömiseks liiga kibedaks. Noorte roheliste marjade maitseprofiilis domineerib pineen. Marjade välissoomused on suhteliselt maitsetud, mistõttu purustatakse need kergelt enne maitseainena kasutamist. Marju kasutatakse nii värskelt kui ka kuivatatult, kuid nende maitse ja lõhn on kõige tugevamad kohe pärast korjamist. Kuivatamise ja hoiustamisega maitse ja lõhn vähenevad.

### Toitude ja jookide maitsestamisel
Kadakamarju kasutatakse Põhja-Euroopas, eriti Skandinaavia köögis, metslindude ja ulukiliha maitsestamiseks. Samuti maitsestatakse nendega sealiha-, kapsa- ja hapukapsaroogasid. Peale Norra, Taani ja Rootsi roogade kasutatakse kadakamarju mõnikord Saksa, Austria, Tšehhi, Poola ja Ungari köögis, sageli koos praadidega. Põhja-Itaalia köök, eriti Lõuna-Tirooli köök, sisaldab kadakamarju. 

Kadakat (tavaliselt *J. communis*'t) kasutatakse džinni maitsestamiseks. Nimetus "džinn" on tuletatud prantsuse sõnast *genièvre* või hollandi sõnast *jenever*, mis mõlemad tähendavad kadakat. Teiste kadakamarjamaitseliste jookide hulgas on näiteks Sahti nime all tuntud Soome rukki-kadakaõlu, mida maitsestatakse nii kadakamarjade kui ka -okstega.

Teine marjadest valmistatud jook on Julmust, mis on Rootsis valmistatud karastusjook, mida müüakse peamiselt jõulude ajal.

Mõne Põhja-Ameerika kadakaliigi seemnekäbidel on magusam ja vähem vaigune maitse kui neil, mida tavaliselt kasutatakse vürtsina. Mõned põlisameeriklased on selliseid liike kasutanud mitte ainult maitseainetena, vaid ka toiduna. Roomlased kasutasid kadakamarju Indiast imporditud kalli musta ja pika pipra odava kodumaise aseainena.

### Rahvameditsiinis ja eeterliku õlina
Marjadel arvatakse olevat ka raviomadusi. Näiteks on kadakamarjateed kasutatud oksendamisvastase vahendina. Kadakamarjadest ekstraheeritud eeterlikku õli kasutatakse aroomteraapias, kehamassaažis ja parfüümides. 

Lisaks eelnevalt mainitule on indiaanlased kasutanud kadakamarjade sees olevaid seemneid ka ehete ja kaunistustena.

## Ajalugu
Kadakamarju, sealhulgas liikide *[[Juniperus phoenicea]]* ja *[[Juniperus oxycedrus]]* omi, on leitud mitmest Vana-Egiptuse hauast. Egiptuses ei kasva teadaolevalt *J. oxycedrus*'t *ega* *J. excelsa*'t, mis leiti koos *J. oxycedrus*'ega Tutanhamoni hauast. Egiptusesse imporditud marjad võisid pärineda Kreekast, sest kreeklased kasutasid kadakamarju ravimina ammu enne, kui mainisid nende kasutamist toidus.

Kreeklased kasutasid kadakamarju paljudel olümpiamängudel, kuna uskusid, et marjad suurendavad sportlaste füüsilist vastupidavust.
## Viited